《偈颂二百零五首》
宋代·释正觉

我住汝亦住，我行汝亦行。
结制顺诸佛，禁足护众生。
金锁无须两头动，灵犀有晕中间明。
泥牛入海恰半夜，木鸡唤月看五更。
云倚山是父子，眼约眉为兄弟。
三世同参或一段合宗家之事，大千等量破微尘出自己之轻。
琼林寸寸宝，旃檀片片馨。
物物头头有平出底多许，心心法法无外来底一星。
抹抹挞挞憨皮袋，跛跛挈挈常不轻。
无是无非长默默，非凡非圣独惺惺。
蒲团坐倚无他事，永日寥寥谢太平。